J. Burian, poslanec: (2004-10-26):
Pôvodné znenie v § 11 ods. 5, ktorý znie: „Príspevky poistného a účelové sporenie podľa ods. 1 písm. c) až e) je možné odpočítať zo základu dane v preukázateľne zaplatenej výške v zdaňovacom období v úhrne najviac 12-tisíc Sk. Na uplatnenie nezdaniteľnej časti základu dane podľa ods. 1 písm. c) je podmienkou splnenie podmienok podľa osobitného predpisu a na uplatnenie nezdaniteľnej časti základu dane podľa ods. 1 písm. d) a e) musia byť súčasne splnené tieto podmienky. Po prvé. Dohodnutá doba platenia životného poistenia alebo účelového sporenia je najmenej desať rokov, a po druhé, plnenie zo životného poistenia alebo výplata z účelového sporenia nastane najneskôr dovŕšením 60 rokov veku daňovníka, ktorý takéto poistenie alebo účelové sporenie platí.“ Nové znenie: „Príspevky poistného a účelového sporenia podľa ods. 1 písm. c)  až    e)    je   možné    odpočítať    od    základu    dane v preukázateľne zaplatenej výške v zdaňovacom období takto: po a príspevky na doplnkové dôchodkové sporenie platné podľa osobitného predpisu najviac vo výške 12-tisíc Sk, po b poistné na životné poistenie podľa osobitného predpisu a účelové sporenie platené banke, poisťovni so sídlom na území Slovenskej republiky v úhrne najviac 12-tisíc Sk. Na uplatnenie nezdaniteľnej časti základu dane podľa ods. 1 písm. c) je podmienkou na uplatnenie nezdaniteľnej časti základu dane podľa ods. 1 písm. d) a e), musia byť súčasne splnené tieto: po a dohodnutá doba platenia životného poistenia alebo účelového sporenia najmenej desať rokov, po b plnenie zo životného poistenia alebo výplata z účelového sporenia nastane najskôr dovŕšením 60 rokov veku daňovníka, ktorý takéto poistenie alebo účelové sporenie platí.“ Odôvodnenie. Doteraz platná právna úprava umožňovala poistencom   doplnkového   dôchodkového       poistenia     odpočítať z daňového základu vo výške 10 percent príjmu, maximálne 24-tisíc Sk ročne. Navrhujeme zosúladiť návrh s Programovým vyhlásením vlády Slovenskej republiky, kde v časti Sociálna oblasť bod A sa zaviazala k posilneniu dobrovoľných foriem dôchodkového sporenia a poistenia s tým, že daňové úľavy budú motivovať občanov ukladať prostriedky do finančných  produktov vhodných na tento účel. Na záver by som len chcel povedať, že tento návrh, jednak že je v súlade s programovým vyhlásením vlády a predpokladám, že ak teda bolo programové vyhlásenie myslené vážne, bude možno aj vážnosť prikladaná tomuto návrhu. Je jasné, že z toho návrhu vyplýva určité zvýhodnenie pre teraz existujúce doplnkové dôchodkové poisťovne, ale musím zase povedať, že práve tie doplnkové dôchodkové poisťovne alebo nové doplnkové dôchodkové sporenie má dnes určitú menšiu výhodnosť oproti komerčným poisťovniam, bankám a respektíve v   návrhu    sú   už  aj  obchodníci s cennými papiermi, lebo títo ponúkajú viac produktov. Bohužiaľ, pre DDP v dnešnom ponímaní je iba jediný produkt, ktorý ponúkajú, a to je ten tretí pilier, to doplnkové dôchodkové sporenie a myslím si, že tým, že sa otvorí priestor na to, aby boli v tomto segmente sčasti zvýhodnení. Myslím si, že tým sa nejakým spôsobom vyrovná rovnováha a na druhej strane sa umožní občanom, ktorí majú záujem, aby si takýmto sporením zabezpečili lepší príjem v dôchodkovom veku, vytvorí sa priestor pre možnosť sporenia alebo vyššiu možnosť sporenia, a zároveň si myslím, že je to zaujímavé aj z pohľadu štátu, lebo ide o dlhodobé sporenie, ktoré určitým spôsobom určite je dôležité a je dobré, aby takéto schémy sporenia, ktoré sú bežné v zahraničí, boli. Chcem uviesť príklad štátov v rámci Európskej únie, myslím si, že tam dokonca funguje ten systém, že napríklad v Nemecku vláda už dopredu deklaruje v nejakom horizonte dvoch až troch rokov dopredu, akým spôsobom bude uznávať daňovo uznateľné  náklady pri sporení na doplnkové dôchodkové sporenie. Takže aj v rámci atribútu Európskej únie by som vás chcel požiadať o podporu tohto pozmeňujúceho návrhu. Ďakujem.